Pranešimas žiniasklaidai

2025 m. kovo 25 d.

**Svarbi žinia „Maximos“ pirkėjams: parduotuvėse atsiranda naujos spalvos kainų etiketės**

**Lietuviško prekybos tinklo „Maxima“ parduotuvėse nuo šio antradienio įvesta naujos spalvos kainų etiketė. Nuo šiol pirkėjų patogumui lentynose bus aiškiau išskirti visada gerą kainą užtikrinantys „Maximos“ privataus prekės ženklo „Well Done“ produktai – jie bus žymimi oranžine kainos etikete. Taip pirkėjai galės lengviau pastebėti visada geras kainas ir apsiperkant sutaupyti dar daugiau.**

**Oranžinė spalva – visada gera „Well Done“ kaina**

„Prekės kaina etiketėje yra esminė informacija, į kurią dėmesį kreipia, ko gero, kiekvienas mūsų pirkėjas. Siekiame, kad mūsų parduotuvėse geros kainos būtų aiškiai matomos visiems pirkėjams ir kad pasinaudoję jomis, jie galėtų sutaupyti dar labiau. Būtent todėl nuo šiol įvedame naujos spalvos – oranžinės – kainos etiketę, kuri pirkėjams padės atpažinti puikia kokybe ir visada gera įprasta kaina pasižyminčius mūsų privataus prekės ženklo „Well Done“ produktus“, – teigia „Maximos“ Komunikacijos ir korporatyvinių ryšių departamento direktorė Indrė Trakimaitė-Šeškuvienė.

Pastaraisiais metais prekybos tinklui vystant šį privatų prekės ženklą didžiulis dėmesys buvo skiriamas ne tik kokybiško asortimento plėtrai, bet ir visada geros įprastos kainos užtikrinimui. Šias pastangas vertina ir pirkėjai – I. Trakimaitė-Šeškuvienė pastebi, kad šio privataus prekės ženklo produktai yra vieni populiariausių pirkėjų pasirinkimų pirkinių krepšeliuose.

„Prieš dvejus metus Baltijos šalių pirkėjams pristatytas šis didžiausias tinklo privatus prekės ženklas buvo tikslingai sukurtas siekiant palengvinti šeimų kasdienybę mėgaujantis savo pačių ruoštais patiekalais paprasčiau ir, svarbiausia, pigiau. Patraukliu kainos ir kokybės santykių pasižymintys produktai pirkėjų itin mėgstami ir dėl plataus asortimento, patenkinančio kiekvienos šeimos narių poreikius ir skonį. Šiuo metu prekės ženklas „Well Done“ suteikia galimybę rinktis iš maždaug 750 skirtingų maisto produktų įvairiose kategorijose, įskaitant pieno produktus ir kiaušinius, šviežius vaisius ir daržoves, mėsos ir žuvies gaminius, kepinius, šaldytus produktus bei daugybę kitų“, – teigia I. Trakimaitė-Šeškuvienė.

**Kitų spalvų kainų etikečių reikšmės „Maximoje“**

Prekybos tinklo atstovė tuo pačiu primena ir kitų, parduotuvėje esančių, kainų etikečių spalvų reikšmes. Įprasta prekės kaina pirkėjams visada atpažįstama baltos arba baltos su mėlyna spalvos etiketėse.

„Baltos spalvos fone žymima įprasta prekės kaina perkant be „Ačiū“ lojalumo kortelės, o kaina mėlynos spalvos fone – galiojanti su „Ačiū“ kortele. Raudonose etiketėse – išskirtos nuolaidų ir specialių akcijų metu galiojančios kainos. Taip žymimos prekės, įtrauktos į kassavaitinį prekybos tinklo „Laimingų kainų“ ar kitų akcijų leidinį, taip pat tos, kurioms taikomos specialios akcijos – jie gali būti taikomi vienai prekei arba perkant tam tikrą nurodytą kiekį konkrečių prekių.

Raudonomis etiketėmis žymimi ir pasiūlymai, kai perkant vieną prekę – kita tokia pati gaunama nemokamai arba, kai suteikiama nuolaida visai prekių kategorijai ir panašiai“, – paaiškina Indrė Trakimaitė-Šeškuvienė, prekybos tinklo „Maxima“ Komunikacijos ir korporatyvinių ryšių departamento direktorė.

Skirtingų spalvų kainų etiketėse pirkėjams taip pat yra pateikiamas prekės pavadinimas, brūkšninis kodas, kilogramo, litro ar vieneto kaina ir informacija apie prekės kilmės šalį. Tam tikrais atvejais, kainų etiketėse gali būti nurodomas didžiausias galimas įsigyti vieno apsipirkimo metu prekių kiekis už akcinę kainą ar įprastą kainą su „Ačiū“ kortele.

***Apie prekybos tinklą „Maxima“***

*Tradicinės lietuviško prekybos tinklo „Maxima“ stiprybės – mažos kainos ir kruopščiai atrinktas pasirinkimas. Tinklą valdanti bendrovė „Maxima LT“ yra didžiausia lietuviško kapitalo įmonė, viena didžiausių mokesčių mokėtojų bei didžiausia darbo vietų kūrėja šalyje. Šiuo metu Lietuvoje veikia arti pustrečio šimto „Maxima“ parduotuvių, kuriose dirba apie 11 tūkst. darbuotojų ir kasdien apsilanko daugiau nei 400 tūkst. klientų.*

**Daugiau informacijos:**

El. paštas [komunikacija@maxima.lt](mailto:komunikacija@maxima.lt)